钦定古今图书集成/理学汇编/文学典/第238卷 > 《郑樵通志》 > 《唐三大舞》
## 钦定古今图书集成/理学汇编/文学典/第238卷 > 《郑樵通志》 > 《唐三大舞》

《七德舞》，　本名《秦王破阵乐》。太宗为秦王破刘武周，
军中相与作《秦王破阵乐》。及即位，宴会必奏之。乃制
舞图，左圆右方，先偏后伍，交错屈伸，以象鱼丽鹅鹳。
后令魏徵、褚亮、虞世南、李百药更制歌辞，名曰《七德
舞》。元日冬至朝会庆贺，与九功舞同奏。后又改为《神
功破阵乐》。

《九功舞》，　本名《功成庆善乐》，太宗生于庆善宫，贞观
六年幸之，宴从臣，赏赐闾里，同汉、沛、宛。帝欢甚，赋诗，
起居郎吕才被之管弦，名曰《功成庆善乐》，号《九功舞》。
进蹈安徐，以象文德。麟德三年，诏郊庙享宴，奏文舞
用《功成庆善乐》，武舞用《神功破阵乐》。

《上元舞》，　高宗所作也，大祠享皆用之。

右三大舞，唐之盛乐也。然后世所行者，亦惟二舞而已。《神功破阵乐》，有武事之象；《功成庆善乐》，有文事之象，五代因之。晋用《九功舞》，改曰《观象舞》；用《七德舞》，改曰《讲功舞》。周用《观象》，改为《崇德舞》；用《讲功》，改为《象成舞》。按唐人降神用文舞，送神用武舞，其馀即奏十二和之乐，每室酌献一曲，则别立舞名，至今不替焉。然“《每室》之舞” ，盖本于梁。自梁以来，纷然出于私意，莫得而纪。。